Diari Oficial de la Generalitat Valenciana


Sumari del DOGV 4875, del 03-11-2004 (2004/10798)

RESOLUCIÓ de 18 d'octubre de 2004, del director general de Personal Docent de la Conselleria de Cultura, Educació i Esport, per la qual es convoca concurs de trasllats de funcionaris docents dels cossos de professors d'ensenyament secundari, professors tècnics de formació professional, professors d'escoles oficials d'idiomes, catedràtics i professors de Música i Arts Escèniques i professors i mestres de Taller d'Arts Plàstiques i Disseny.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4875

Data del DOGV
:   03-11-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/10533


Data del document
:   18-10-2004

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * educació artística
    * ensenyament secundari
    * ensenyament d'idiomes
    * concurs administratiu
    * formació professional
    * personal docent
    * ensenyament professional

RESOLUCIÓ de 18 d'octubre de 2004, del director general de Personal Docent de la Conselleria de Cultura, Educació i Esport, per la qual es convoca concurs de trasllats de funcionaris docents dels cossos de professors d'ensenyament secundari, professors tècnics de formació professional, professors d'escoles oficials d'idiomes, catedràtics i professors de Música i Arts Escèniques i professors i mestres de Taller d'Arts Plàstiques i Disseny. [2004/X10868]
  
La Llei Orgànica 10/2002, de 23 de desembre, de Qualitat de l'Educació, determina en la disposició addicional 8.1 que és base del règim estatutari dels funcionaris públics docents la provisió de llocs mitjançant concurs de trasllats d'àmbit nacional. En el punt 3 s'establix que periòdicament les administracions educatives convocaran concursos de trasllats d'àmbit nacional a l'efecte de procedir a la provisió de les places vacants que determinen en els centres docents d'ensenyament dependents d'aquelles. El Reial Decret 2.112/1998, de 2 d'octubre, mitjançant el qual es regula els concursos de trasllats d'àmbit nacional per a la provisió de places corresponents als cossos docents que impartisquen els ensenyaments establits en la LOGSE, establix en l'article 1 que els concursos de trasllats d'àmbit nacional es convocaran per l'administració educativa competent cada dos anys.
  
En la tramitació d'esta resolució s'ha complit el que es preveu en l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques.
  
En virtut d'això, d'acord amb el que es preveu en el Reial Decret 2.112/1998, de 2 d'octubre (BOE de 6 d'octubre) i de conformitat amb el que disposa l'Orde d'1 d'octubre de 2004, del Ministeri d'Educació i Ciència, mitjançant la qual s'establixen normes procedimentals aplicables als concursos de trasllats d'àmbit nacional que han de convocar-se durant el curs 2004/2005, esta Direcció General ha disposat convocar concurs de trasllats d'acord amb les bases següents:
  
Primera
  
Es convoca concurs de trasllats, d'acord amb les especificacions que s'indiquen en la present resolució, per a la provisió de places vacants entre funcionaris docents dels cossos següents:
  
- Professors d'Ensenyament Secundari
  
- Professors tècnics de Formació Professional
  
- Professors d'escoles oficials d'Idiomes
  
- Catedràtics de Música i Arts Escèniques
  
- Professors de Música i Arts Escèniques
  
- Professors d'Arts Plàstiques i Disseny
  
- Mestres de taller d'Arts Plàstiques i Disseny
  
Este concurs es regirà per les disposicions següents:
  
Llei Orgànica 1/1990, de 3 d'octubre, d'Ordenació General del Sistema Educatiu (BOE de 4 d'octubre); Llei Orgànica 9/1995, de 20 de novembre; Llei Orgànica 10/2002, de 23 de desembre, de Qualitat de l'Educació (BOE de 24 de desembre); Llei 30/1984, de 2 d'agost, de Mesures per a la Reforma de la Funció Pública (BOE de 3 d'agost), modificada per la Llei 23/1988, de 28 de juliol (BOE de 29 de juliol); Llei 22/1993, de 29 de desembre, i Llei 24/1994, de 12 de juliol (BOE de 13 de juliol), Llei 42/1994, de 30 de desembre, i també el Decret Legislatiu de 24 d'octubre de 1995 del Consell de la Generalitat Valenciana; Decret 315/1964, de 7 de febrer, modificat per la Llei 4/1990, de 29 de juny; Reial Decret 2.112/1998, de 2 d'octubre; Reial Decret 850/1993, de 4 de juny (BOE de 30 de juny); Reial Decret 574/1991, de 22 d'abril (BOE de 23 d'abril); Reial Decret 575/1991, de 22 d'abril (BOE de 23 d'abril); Reial Decret 1.701/1991, de 29 de novembre (BOE de 2 de desembre); Reial Decret 1.635/1995, de 6 d'octubre, modificat pels reials decrets 2.042/1995 i 2.050/1995, ambdós de 22 de desembre; Reial Decret 1.027/1993, de 25 de juny; Reial Decret 2.193/1995, de 28 de desembre, modificat pel Reial Decret 1.573/1996, de 28 de juny; Reial Decret 777/1998, de 30 d'abril; Reial Decret 989/2000, de 2 de juny (BOE de 22 de juny), Reial Decret 1.284/2002, de 5 de desembre (BOE de 20 de desembre); Orde d'1 de juliol de 2002 de la Conselleria de Cultura i Educació (DOGV de 12 de juliol), modificada per Orde de 26 de juny de 2003 (correcció d'errades en DOGV de 24 de juliol); Orde d'1 d'octubre de 2004 del Ministeri d'Educació i Ciència, i totes les disposicions que li siguen d'aplicació.
  
Segona
  
1. Professors d'Ensenyament Secundari
  
Els professors pertanyents a este cos podran sol·licitar les places corresponents a les especialitats de les quals siguen titulars per als centres que figuren en l'annex II de la present resolució i per als tipus de places que s'indiquen en l'annex VI-a).
  
Places de «Cultura Clàssica». Tenen esta denominació les places que es conferix als seus titulars, a l'empara del que establix la disposició addicional 10 del Reial Decret 1.635/1995, de 6 d'octubre, l'atribució docent corresponent a les especialitats de Llatí i Grec. Estes places podran ser sol·licitades, indistintament, pels professors d'Ensenyament Secundari titulars d'alguna de les dos especialitats esmentades. El professorat que hi accedisca estarà obligat a impartir tant les matèries atribuïdes a l'especialitat de Grec com a la de Llatí.
  
2. Professors tècnics de Formació Professional
  
Els professors pertanyents a este cos podran sol·licitar les places corresponents a les especialitats de les quals siguen titulars per als centres que consten en l'annex II i per als tipus de places que s'indiquen en l'annex VI-b).
  
3. Professors d'escoles oficials d'Idiomes
  
Els professors corresponents a este cos, d'acord amb les especialitats de les quals siguen titulars, podran sol·licitar les places dels centres que apareixen en l'annex III i per a les especialitats que figuren en l'annex VI-c).
  
4. Catedràtics de Música i Arts Escèniques
  
Els catedràtics pertanyents a este cos, d'acord amb les especialitats de les quals siguen titulars, podran sol·licitar les places dels centres que apareixen en l'annex IV i per a les especialitats que figuren en l'annex VI-d).
  
5. Professors de Música i Arts Escèniques
  
Els professors pertanyents a este cos, d'acord amb les especialitats de les quals siguen titulars, podran sol·licitar les places dels centres que apareixen en l'annex IV i per a les especialitats que figuren en l'annex VI-e).
  
6. Professors d'Arts Plàstiques i Disseny
  
Els professors pertanyents a este cos, d'acord amb les especialitats de les quals siguen titulars, podran sol·licitar les places dels centres que apareixen en l'annex V i per a les especialitats que figuren en l'annex VI-f).
  
7. Mestres de taller d'Arts Plàstiques i Disseny
  
Els professors pertanyents a este cos, d'acord amb les especialitats de les quals siguen titulars, podran sol·licitar les places dels centres que apareixen en l'annex V i per a les especialitats que figuren en l'annex VI-g).
  
Tercera
  
Publicació de places corresponents als cossos esmentats en els apartats anteriors
  
Les vacants que s'han de proveir en la present convocatòria es publicaran relacionades per centres en el Diari Oficial de la Generalitat Valenciana, prèviament a la resolució provisional de la mencionada convocatòria.
  
Entre les vacants mencionades s'inclouran, almenys, les que es produïsquen fins al 31 de desembre i seran incrementades amb les que resulten de la resolució del concurs en cada cos, sempre que, en qualsevol cas, la continuïtat del seu funcionament estiga prevista en la planificació educativa. Les vacant seran determinades en la data que recull l'apartat IV de l'Orde d'1 d'octubre de 2004 del Ministeri d'Educació i Ciència.
  
Quarta. Participació voluntària
  
Podran participar amb caràcter voluntari en este concurs:
  
1. Funcionaris dependents de la Conselleria de Cultura, Educació i Esport de la Generalitat Valenciana.
  
1.1 Podran participar voluntàriament a les places oferides en esta convocatòria, dirigint la seua instància a la Direcció General de Personal Docent de la Conselleria de Cultura, Educació i Esport de la Generalitat Valenciana en els termes indicats en la base novena, els funcionaris que es troben en alguna de les situacions que s'indiquen a continuació:
  
a) Els funcionaris que es troben en situació de servici actiu amb destinació definitiva en centres dependents de la Conselleria de Cultura, Educació i Esport sempre que de conformitat amb la disposició addicional 15 de la Llei 30/1984, de 2 d'agost, hagen transcorregut a l'acabament del present curs escolar, almenys, dos anys des de la presa de possessió de l'última destinació definitiva.
  
b) Els funcionaris en situació de pèrdua provisional de destinació declarada expressament conforme a l'Orde d'1 de juliol de 2002, de la Conselleria de Cultura i Educació (DOGV de 12 de juliol), modificada per Orde de 26 de juny de 2003 (correcció d'errades, DOGV de 24 de juliol), que romangueren en eixa situació i no hagueren obtingut destinació definitiva a través de qualsevol altre procediment de provisió de llocs.
  
c) Els funcionaris que es troben en situació de servicis especials declarada des de centres actualment dependents de la Conselleria de Cultura, Educació i Esport, sempre que de conformitat amb la disposició addicional 15 de la Llei 30/1984, de 2 d'agost, hagen transcorregut a l'acabament del present curs escolar, almenys, dos anys des de la presa de possessió de l'última destinació definitiva.
  
d) Els funcionaris que es troben en situació d'excedència voluntària declarada des de centres actualment dependents de la Conselleria de Cultura, Educació i Esport.
  
Si es tractara dels supòsits d'excedència voluntària per interés particular o per agrupació familiar prevists en els apartats c) i d) de l'article 29.3 de la Llei 30/1984, de 2 d'agost, de Mesures per a la Reforma de la Funció Pública, només hi podrien participar si en finalitzar el present curs escolar han transcorregut dos anys des que van passar a esta situació.
  
e) El funcionaris que es troben en situació de suspensió declarada des de centres actualment dependents de la Conselleria de Cultura, Educació i Esport, sempre que en finalitzar el present curs escolar haja transcorregut el temps de durada de la sanció disciplinària de suspensió.
  
Als efectes prevists en este apartat, s'entendrà com a data d'acabament del curs escolar la de 31 d'agost de 2005.
  
1.2 Els participants a què al·ludix l'apartat 1 d'esta base podran igualment incloure en la seua sol·licitud places corresponents a les convocatòries realitzades per les restants administracions educatives en els termes establits en les seues respectives convocatòries.
  
1.3 Els qui desitgen exercir un dret preferent per a l'obtenció de destinació hauran d'ajustar-se al que es determina en la base sisena d'esta convocatòria.
  
2. Funcionaris dependents d'altres administracions educatives.
  
Podran sol·licitar places corresponents a esta convocatòria, els funcionaris dependents d'altres administracions educatives sempre que complisquen els requisits i condicions que s'establixen en esta resolució. Estos funcionaris hauran d'haver obtingut la seua primera destinació definitiva en l'àmbit de gestió de l'administració educativa a què se circumscrivia la convocatòria per la qual van ser seleccionats, llevat que en esta no s'establira l'exigència d'este requisit.
  
A estos efectes haurà de tindre's en compte que els qui participen des d'una administració educativa que no haja realitzat l'adscripció de les antigues especialitats de Formació Professional a les especialitats derivades de la formació professional específica, segons el que disposa el Reial Decret 1.635/1995, de 6 d'octubre, hauran de sol·licitar les places de la nova especialitat o especialitats segons la correspondència establida entre antigues i noves especialitats en l'esmentat reial decret, consignant els codis amb què l'esmentada especialitat apareix arreplegada en la present resolució.
  
Igualment, els qui participen des d'una administració educativa que no haja realitzat l'adscripció a les noves especialitats del cos de professors de Música i Arts Escèniques creades pel Reial Decret 989/2000, de 2 de juny, hauran de sol·licitar les places de la nova especialitat o especialitats segons la correspondència establida entre antigues i noves especialitats en l'esmentat reial decret, consignant els codis amb què l'esmentada especialitat apareix arreplegada en la present resolució.
  
Igualment, els qui participen des d'una administració educativa que no haja realitzat l'adscripció a les noves especialitats dels cossos de professors d'Arts Plàstiques i Disseny i mestres de taller d'Arts Plàstiques i Disseny creats per Reial Decret 1.284/2002, de 5 de desembre, hauran de sol·licitar les places de la nova especialitat o especialitats segons la correspondència establida entre antigues i noves especialitats en l'esmentat reial decret, consignant els codis amb què l'esmentada especialitat apareix arreplegada en la present resolució.
  
Estos concursants hauran de dirigir la seua instància de participació a l'òrgan que es determine en la convocatòria corresponent, de conformitat amb el que establix l'apartat tercer de l'Orde d'1 d'octubre de 2004 del Ministeri d'Educació i Ciència.
  
Cinquena. Participació forçosa
  
1. Funcionaris dependents de la Conselleria de Cultura, Educació i Esport de la Generalitat Valenciana.
  
1.1 Estan obligats a participar en el concurs, dirigint la seua instància a la Direcció General de Personal Docent de la Conselleria de Cultura, Educació i Esport en el termes indicats en la base novena, els funcionaris que es troben en alguna de les situacions que s'indiquen a continuació:
  
a) Els funcionaris dels cossos a què es referix esta resolució que procedents de la situació d'excedència o suspensió de funcions hagen reingressat al servici actiu i hagen obtingut en virtut de l'esmentat reingrés una destinació amb caràcter provisional en un centre dependent de la Conselleria de Cultura, Educació i Esport de la Generalitat Valenciana amb anterioritat a la data de publicació d'esta convocatòria.
  
El funcionaris inclosos en el paràgraf anterior, en el cas que no participen en el present concurs o si participant-hi no sol·liciten un nombre suficient de places vacants, se'ls adjudicarà lliurement destinació definitiva en places que puguen ocupar segons les especialitats de què siguen titulars en un centre dependent de la Conselleria de Cultura, Educació i Esport, a excepció de les excloses de l'assignació forçosa d'acord amb el que establix l'apartat 1.2 d'esta base, que podran ser sol·licitades amb caràcter voluntari.
  
Si no se'ls adjudica destinació definitiva, romandran en situació de destinació provisional en un centre dependent de la Conselleria de Cultura, Educació i Esport.
  
b) Els funcionaris que es troben en la situació d'excedència forçosa o suspensió de funcions amb pèrdua del lloc de destinació i que complida la sanció no hagen obtingut un reingrés provisional i hagen estat declarats en estes situacions des d'un centre dependent en l'actualitat de la Conselleria de Cultura, Educació i Esport.
  
El funcionaris inclosos en el paràgraf anterior, en el cas que no participen en el present concurs o si participant-hi no sol·liciten tots els centres dependents de la Conselleria de Cultura, Educació i Esport en què correspon impartir ensenyaments del seu cos, quan no obtingueren destinació definitiva, quedarien en la situació d'excedència voluntària, prevista en l'article 37.1.b) del text refós de la Llei de la Funció Pública Valenciana.
  
c) Els funcionaris que havent estat adscrits en places a l'exterior hagen de reincorporar-se en l'àmbit de gestió de la Conselleria de Cultura, Educació i Esport en el curs 2005/2006, o que havent-s'hi reincorporat en cursos anteriors no hagueren obtingut encara una destinació definitiva.
  
Els professors que desitgen exercir el dret preferent a la localitat a què es referix l'article 52.2 del Reial Decret 1.027/1993, de 25 de juny, hauran de sol·licitar, de conformitat amb el que establix la base sisena d'esta convocatòria, totes les places de la localitat on van tindre la seua última destinació definitiva a què puguen optar en virtut de les especialitats de les quals siguen titulars, llevat de les excloses de l'assignació forçosa d'acord amb el que establix l'apartat 1.2 d'esta base, que podran ser sol·licitades amb caràcter voluntari.
  
Als professors que havent de participar no concursen o si participant no exerciren el dret preferent a què es referix el paràgraf anterior i d'això es derivara la no obtenció de destinació definitiva, se'ls podria adjudicar d'ofici en places a les quals puguen optar per les especialitats de què siguen titulars, i en cas que obtingueren destinació, quedarien en situació de destinació provisional.
  
d) Els funcionaris que hagueren perdut la destinació definitiva i declarats expressament suprimits, per haver sigut declarat així el lloc que ocupaven amb caràcter definitiu conforme a l'Orde d'1 de juliol de 2002, de la Conselleria de Cultura i Educació (DOGV de 12 de juliol), modificada per Orde de 26 de juny de 2003 (correcció d'errades en DOGV de 24 de juliol).
  
Estos professors podran ejercir el dret preferent a localitat i zona, segons referix el article 5 de l'Orde citada, en les condicions que es regulen en la base sexta, apartat 3 de la present convocatòria.
  
Als professors que havent de participar no concursen, o si havent-hi participat no exerciren el dret preferent a què es referix el paràgraf anterior i no sol·liciten un nombre suficient de places vacants, i d'això es derivara la no obtenció de destinació definitiva, se'ls podria adjudicar esta d'ofici en places a què puguen optar per les especialitats de què siguen titulars, i en cas de no obtindre destinació quedarien en situació de destinació provisional.
  
En el cas de no obtindre destinació definitiva quedaran en situació de destinació provisional en centres dependents de la Conselleria de Cultura, Educació i Esport.
  
e) Els funcionaris que hagueren perdut la destinació definitiva en compliment de sentència o resolució de recurs.
  
Estos professors podran exercir el dret preferent a localitat i zona, segons referix l'article 5 de l'esmentada orde, en les condicions que es regulen en la base sisena, apartat 3, de la present convocatòria.
  
Als professors que havent de participar no concursen, o si havent-hi participat no exerciren el dret preferent a què es referix el paràgraf anterior i no sol·liciten suficient nombre de places vacants, i se'n derivara la no obtenció de destinació definitiva, se'ls podria adjudicar esta destinació d'ofici en places a què puguen optar per les especialitats de què siguen titulars, i en cas de no obtindre destinació quedarien en situació de destinació provisional.
  
En el cas de no obtindre destinació definitiva quedaran en situació de destinació provisional en centres dependents de la Conselleria de Cultura, Educació i Esport.
  
f) Els professors amb destinació provisional que durant el curs 2004/2005 estiguen prestant servicis en centres dependents de la Conselleria de Cultura, Educació i Esport, inclosos els qui van superar totes les fases del concurs oposició convocat per Orde de 23 d'abril de 2003 (DOGV de 12 de maig). Estos funcionaris estan obligats a sol·licitar places de la seua especialitat i, a més, poden incloure en les mateixes condicions llocs als quals puguen optar en virtut de les especialitats de les quals, si escau, siguen titulars.
  
Als professors inclosos en este apartat que no concursen o concursant-hi no sol·liciten suficient nombre de places vacants si no obtingueren destinació, se'ls adjudicaria lliurement destinació definitiva en llocs als quals puguen optar per les especialitats de les quals siguen titulars en centres dependents de la Conselleria de Cultura, Educació i Esport.
  
En el cas de no obtindre destinació definitiva quedaran en situació de destinació provisional en centres dependents de la Conselleria de Cultura, Educació i Esport.
  
g) El funcionaris que amb pèrdua de la plaça docent que ocupaven amb caràcter definitiu van passar a prestar servicis en altres llocs de l'administració mantenint la situació de servici actiu en el seu cos docent, sempre que hagen cessat i obtingut una destinació docent provisional en centres dependents en l'actualitat de la Conselleria de Cultura, Educació i Esport.
  
Als professors que havent de participar no concursen, o si concursant-hi no exerciren el dret preferent a què es referix la base sisena, apartat 2, i se'n derivara la no'obtenció de destinació definitiva, se'ls podria adjudicar esta d'ofici en places a què puguen optar per les especialitats de què siguen titulars en centres dependents de la Conselleria de Cultura, Educació i Ciència.
  
En cas que no hi obtinguen destinació definitiva, quedaran en situació de destinació provisional en un centre dependent de la Conselleria de Cultura, Educació i Esport.
  
1.2. En cap cas s'adjudicaran amb caràcter forçós les places corresponents a l'especialitat de Cultura Clàssica.
  
1.3. Els participants a què al·ludix l'apartat 1 d'esta base, llevat del supòsit f), podran incloure igualment en la seua sol·licitud places corresponents a les convocatòries realitzades per altres administracions educatives en els termes que s'hi establisquen, sempre que hagueren obtingut la seua primera destinació definitiva en l'àmbit de gestió de la Conselleria de Cultura, Educació i Esport i, a excepció d'aquells que la convocatòria per la qual van ingressar no els exigira el compliment d'este requisit.
  
1.4. Queden exceptuats de l'obligació de concursar els funcionaris de carrera del cos de mestres que tenint destinació definitiva en els actuals servicis psicopedagògics escolars hagen accedit al cos de professors d'Ensenyament Secundari per l'especialitat de Psicologia i Pedagogia i opten per romandre en el seu actual lloc de treball, en virtut de la disposició addicional primera del Decret del Govern Valencià 131/1994. L'esmentada opció haurà de ser manifestada per escrit ajustat al model que apareix com a annex VII d'esta resolució, que s'entregarà dins el termini general de presentació d'instàncies establit en esta convocatòria.
  
2. Funcionaris dependents d'altres administracions educatives.
  
Cap funcionari dependent d'altres administracions educatives no està obligat de participar amb caràcter forçós, podent fer-ho voluntàriament de conformitat amb el que disposa la base quarta.
  
Sisena. Drets preferents
  
Els professors que s'acullen al dret preferent ho faran constar en les instàncies indicant la causa amb què justifiquen la seua petició.
  
A l'efecte de sol·licitud de places, només es tindran en compte els drets preferents següents:
  
1. Drets preferents a centre
  
1.1. Dret preferent a places de l'especialitat del lloc definitiu anterior dels funcionaris que van canviar d'especialitat en el mateix centre per resultar afectats en el procediment d'adscripció del professorat previst en la disposició transitòria primera de l'Orde d'1 de juliol de 2002, de la Conselleria de Cultura i Educació (DOGV de 12), modificada per Orde de 26 de juny de 2003 (correcció d'errades en DOGV de 24 de juliol).
  
De conformitat amb el que establix l'apartat 3 de la disposició transitòria primera de l'esmentada norma, podran optar amb dret preferent a una plaça vacant de l'especialitat del lloc definitiu que ocupava en el moment d'iniciar-se el dit procediment.
  
1.2. Dret preferent a places en el centre on tingueren destinació definitiva de la nova especialitat adquirida en virtut del procediment regulat en el Reial Decret 850/1993, de 4 de juny, i 334/2004, de 27 de febrer.
  
De conformitat amb el que preveu la disposició addicional 13 del Reial Decret 2.112/1998, de 2 d'octubre, els funcionaris que hagen adquirit una nova especialitat en haver estat declarats aptes en els procediments convocats l'any 1994 i successius gaudiran de preferència, per una sola vegada, en ocasió de vacant, per a ser adscrits a places de la nova especialitat adquirida en el centre on tingueren destinació definitiva, sense perjuí del que establix l'apartat 1.1 d'esta base. Per a exercir este dret preferent, hauran de consignar en la instància de participació, en primer lloc, el codi del centre i especialitat a què corresponga la vacant, podent consignar, a més, peticions corresponents a altres places a què puguen optar en virtut de les especialitats de què siguen titulars, si desitgen concursar a elles fora del dret preferent.
  
1.3. Dret preferent a places objecte de desdoblament, en el centre on tingueren destinació definitiva per al professors adscrits per l'Orde de 19 de novembre de 1996.
  
Els funcionaris dels cossos de professors d'Ensenyament Secundari i professors tècnics de Formació Professional que van ser adscrits en virtut de l'Orde de 19 de novembre de 1996 de la Conselleria de Cultura, Educació i Ciència, i que foren titulars d'una especialitat objecte de desdoblament, tindran dret preferent per una sola vegada a obtindre destinació en el centre al qual van ser adscrits en la resta d'especialitats en què es va desdoblar l'especialitat antiga. Si desitgen exercir este dret hauran de consignar en la instància de participació, en primer lloc, el codi del centre i especialitat o especialitats a què corresponga la vacant. Igualment, podran incloure a continuació altres peticions corresponents a places d'altres centres a què puguen optar en virtut de les especialitats de les quals siguen titulars, si desitgen concursar a elles fora del dret preferent.
  
1.4. Dret preferent a places objecte de desdoblament en el centre on tingueren destinació definitiva per als professors adscrits per l'Orde de 18 de desembre de 2001.
  
Els funcionaris dels cossos de professors de Música i Arts Escèniques que van ser adscrits en virtut de l'Orde de 18 de desembre de 2001 de la Conselleria de Cultura, Educació i Ciència i que foren titulars d'una especialitat objecte de desdoblament, tindran dret preferent per una sola vegada a obtindre destinació en el conservatori al qual van ser adscrits en la resta d'especialitats en què es va desdoblar l'especialitat antiga. Si desitgen exercir este dret hauran de consignar en la instància de participació, en primer lloc, el codi del centre i especialitat o especialitats a què corresponga la vacant. Igualment, podran incloure a continuació altres peticions corresponents a places d'altres centres a què puguen optar en virtut de les especialitats de les quals siguen titulars, si desitgen concursar a elles fora del dret preferent.
  
2. Drets preferents a la localitat
  
2.1. Drets preferents a la localitat prevists en el Reial Decret 1.027/1993, de 25 de juny, pel qual es regula l'acció educativa en l'exterior, i Decret 70/1989, de 15 de maig, i disposició addicional cinquena del Reial Decret 2.112/1998, de 2 d'octubre, sobre la regulació del personal docent en llocs de l'administració educativa. Els funcionaris que gaudisquen de l'esmentat dret podran fer-ne ús per a la localitat on van tindre l'última destinació definitiva en el cos.
  
2.2. Dret preferent previst en l'article 29.4 de la Llei 30/1984, de 2 d'agost, en la redacció donada per la Llei 3/1999, de 5 de novembre, per als funcionaris que es troben en el segon i el tercer any del període d'excedència per atenció a fills i que desitgen reingressar al servici actiu.
  
2.3. Perquè el dret preferent tinga efectivitat, els sol·licitants estan obligats a consignar en la instància de participació en primer lloc, totes les places de la localitat en què aspiren a exercir dit dret, relacionats per orde de preferència corresponents a les especialitats a què puguen optar. En el cas que s'ometeren alguns dels centres de la localitat on desitgen exercir-lo, l'administració, lliurement omplirà els centres restants de la dita localitat.
  
Podran incloure a continuació altres peticions corresponents a places a què puguen optar en virtut de les especialitats de les qual siguen titulars, si desitgen concursar a elles fora del dret preferent.
  
3. Drets preferents a localitat i zona
  
3.1. De conformitat amb el que disposa l'Orde d'1 de juliol de 2002, de la Conselleria de Cultura i Educació, modificada per l'Orde de 26 de juny de 2003 (correcció d'errades en DOGV de 24 de juliol), per la qual es regula l'adscripció i els desplaçaments per modificació de les plantilles docents dels cossos de professors d'Ensenyament Secundari, professors tècnics de Formació Professional i dels cossos que impartixen ensenyaments de règim especial, els professors que hagueren perdut la seua destinació definitiva i hagueren sigut declarats expressament en situació de suprimits, gaudiran mentre es mantinga esta circumstància de dret preferent davant qualsevol altre aspirant per a obtindre un altre lloc en qualsevol centre de la mateixa localitat i la zona on radique el centre de procedència, sempre que reunisquen els requisits exigits per al seu exercici.
  
Hi podran exercir també este dret els funcionaris amb la condició de suprimits per tancament definitiu del centre en què tingueren la destinació definitiva, i també aquells amb la condició de suprimits per execució de sentència o recurs administratiu, als quals es referix la base cinquena, apartat 1.e) de la present resolució.
  
Este dret podrà exercir-se solament a la localitat de l'última destinació, o alternativament, a la localitat i la zona.
  
3.2. En ambdós casos, perquè el dret preferent tinga efectivitat, els sol·licitants estan obligats a consignar en la instància de participació, en primer lloc, totes les places de la localitat on radicara l'última destinació definitiva, relacionades per orde de preferència corresponents a les especialitats a què puguen optar. En el cas que s'ometeren alguns dels centres de la localitat on desitgen exercir-lo, l'administració lliurement omplirà els centres restants de l'esmentada localitat.
  
Opcionalment, per al supòsit de no obtindre destinació en la localitat, podran també exercir-lo en tots i cadascun dels centres radicats en la zona on es trobe adscrit el centre de procedència, segons l'orde que així mateix i després dels de la localitat es detallen en la instància. En el cas que s'ometeren alguns dels centres de la zona on desitgen exercir el dret preferent, l'administració lliurement omplirà els centres restants.
  
Hi podran incloure a continuació altres peticions corresponents a places a les quals puguen optar en virtut de les especialitats de les quals siguen titulars, si desitgen concursar a elles fora del dret preferent.
  
Setena
  
Els professors titulars de les especialitats de Llengua i Literatura Catalana i Valenciana podran concursar a les places vacants corresponents al cos d'Ensenyament Secundari que hi ha a la Comunitat Valenciana en les mateixes condicions establides en les bases segona i quarta d'esta convocatòria.
  
Huitena
  
Els concursants que obtinguen destinació en centres d'esta Comunitat estaran obligats a adquirir el nivell de coneixements que els possibilite la comunicació oral i escrita en valencià.
  
Novena. Forma de participació
  
Encara que es concurse per més d'una especialitat o tipus de plaça, els concursants presentaran una única instància i, simultàniament, presentaran per a la demostració dels mèrits els documents indicats en el barem publicat com a annex I d'esta resolució, en cadascun dels quals haurà de fer-se constar el nom, els cognoms, l'especialitat i el cos.
  
Encara que es concórrega a places de diferents especialitats, solament es podrà obtindre una única destinació.
  
En el moment de presentació de la instància de participació, els mèrits al·legats hauran de ser justificats documentalment segons determina el barem, i consignar-se les dades a les quals fa referència el primer paràgraf d'esta base.
  
Els mèrits al·legats i no justificats documentalment o els documents que manquen de les dades enumerades més amunt no seran tinguts en compte.
  
Totes les fotocòpies que es trameten hauran d'anar acompanyades de les diligències de compulsa o acarament, d'acord amb el que establix la Circular 5/1999, de 14 de juny, de la Secretaria General de la Conselleria de Cultura, Educació i Ciència, sobre compulses o acarament de documents en els centres docents i en la Circular 3/1999, de 25 de maig, de la Secretaria General de la Conselleria de Cultura, Educació i Ciència, sobre compulses o acarament de documents.
  
L'administració podrà requerir als interessats, en qualsevol moment, que justifiquen els mèrits sobre el quals es plantegen dubtes o reclamacions.
  
1. Funcionaris dependents de la Conselleria de Cultura, Educació i Esport.
  
A fi de reduir i simplificar els tràmits administratius que els concursants han de realitzar, els qui hagueren participat en els concursos de trasllats convocats en els cursos 2002/2003 i 2003/2004, Resolució de 7 d'octubre de 2002 (DOGV de 28 d'octubre), i Resolució de 28 de novembre de 2003 (DOGV de 12 de desembre), no hi hauran d'acreditar novament cap dels mèrits llavors al·legats i justificats. Estos participants hi hauran d'aportar, únicament, la documentació dels mèrits llavors no al·legats o no justificats degudament o, si escau, la documentació corresponent als mèrits perfeccionats amb posterioritat a la data d'acabament del termini de presentació d'instàncies dels mencionats concursos.
  
Els participants podran optar per fer valdre en el present procediment la baremació que van obtindre, i a este efecte ho manifestaran expressament en l'imprés de l'annex I-c) on únicament relacionaran els mèrits ara al·legats i aportats. En el cas que hagueren participat en ambdós concursos, solament podran fer valdre la baremació del procediment del curs 2003/2004.
  
Els participants que no realitzen l'opció anterior podran optar per la valoració del mèrits d'acord amb la documentació acreditativa d'estos llavors al·legats i no retirats, i a este efecte ho manifestaran expressament en l'imprés de l'annex I-c) on únicament relacionaran els mèrits ara al·legats i aportats. A estos participants se'ls avaluarà novament tots els mèrits.
  
En ambdós casos no serà necessària la justificació dels nous mèrits referits a l'apartat 1.2 de l'annex I-a) i a l'apartat 1.1 de l'annex I-b) (antiguitat) del barem de mèrits.
  
2. Els funcionaris dependents d'altres administracions educatives o els qui depenen de la Conselleria de Cultura, Educació i Esport i no van participar en els concursos esmentats més amunt hauran d'aportar tota la documentació justificativa per a la valoració de mèrits a què fa referència el barem que figura com a annex I de la present resolució.
  
Per tal de simplificar els tràmits administratius que han de realitzar els participants en els concursos de trasllats, la documentació presentada pels participants en la present convocatòria, i també la baremació que els corresponga, serà registrada informàticament amb la finalitat que en futures convocatòries s'eximisca els participants de tornar a presentar-la i de tornar, en conseqüència, a baremar-la.
  
Deu
  
Les instàncies, i també la documentació a la qual s'al·ludix en la base anterior, podran presentar-se:
  
a) En les direccions territorials de Cultura, Educació i Esport de la Generalitat Valenciana.
  
b) En qualsevol de les dependències a les quals al·ludix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas que s'opte per presentar la sol·licitud en una oficina de Correus, es farà en sobre obert, perquè la instància siga datada i segellada pel funcionari de Correus abans de ser certificada.
  
Onze
  
El termini de presentació de sol·licituds i documents serà del dia 4 al 20 de novembre de 2004, ambdós inclosos.
  
Una vegada conclòs el termini de presentació d'instàncies, no s'admetrà cap modificació a les peticions formulades. No obstant això, s'admetrà la renúncia a participar en el concurs de trasllats als concursants amb caràcter voluntari amb anterioritat a l'acabament del termini de presentació d'instàncies, i es podran formular noves renúncies en el termini establit per a les reclamacions a la llista provisional, en la base 15, i a este efecte s'entendrà que esta renúncia afecta totes les peticions i especialitats consignades en la seua instància de participació.
  
Dotze
  
Els signants de les instàncies hauran de manifestar-hi de manera expressa que reunixen els requisits exigits en la convocatòria i consignar-hi els codis de centres o localitats i tipus de places que sol·liciten per orde de preferència i que figuren en els annexos d'esta resolució.
  
Les peticions poden fer-se a centre concret o localitat, i seran compatibles ambdós modalitats. En este últim cas s'adjudicarà el primer centre de la localitat amb vacant o resulta en el mateix orde en què apareixen els annexos II a V.
  
No obstant això, a fi de simplificar i facilitar als participants la realització de les seues peticions, els concursants que desitgen sol·licitar tot els centres corresponents a una localitat podran, en lloc de realitzar la petició consignant els codis de tots i cadascun dels centres per orde de preferència, anotar únicament els codis corresponents a la localitat i tipus de plaça, entenent-se, en este cas, que sol·liciten tots el centres de la localitat de la qual es tracte en el mateix orde de preferència amb el qual apareixen publicats en l'annex corresponent de la convocatòria i sempre referits als centres que apareixen en eixe annex.
  
Si respecte a tots els centres d'una localitat es desitjara sol·licitar algun o alguns d'ells prioritàriament, estos centres podran consignar-se com a peticions individualitzades per orde de preferència i a continuació consignar el codi corresponent a la localitat i tipus de plaça, entenent-se incorporats a les seues peticions la resta de centres en el mateix orde en el qual apareixen publicats en l'annex corresponent de la convocatòria.
  
En cas de disparitat entre el codi del centre i el de la província, s'atendrà exclusivament al número de codi del centre, sense que se'n puga fer cap revisió ulterior. Qualsevol errada en el número de codi determinarà que s'anul·le la petició corresponent a l'esmentat codi si no correspon a cap centre, localitat o especialitat existent, o que s'obtinga destinació en un centre o localitat no desitjada que corresponga al codi en qüestió.
  
Qualsevol dada omesa o consignada erròniament per l'interessat no podrà ser invocada per este a efectes de futures reclamacions, ni considerar per tal motiu lesionats els seus interessos i drets.
  
Quan els codis resulten il·legibles, estiguen incomplets o no es col·loquen les dades en la casella corresponent, es consideraran no inclosos en la petició, i els concursants hi perdran tot dret.
  
Tretze
  
Els concurso es resoldran atenent al barem de mèrits establit en l'annex V de l'Orde d'1 d'octubre de 2004 del Ministeri d'Educació i Ciència, que es reproduïx com a annex I-a) d'esta resolució, per als cossos de professors d'Ensenyament Secundari, professors tècnics de Formació Professional, professors d'escoles oficials d'Idiomes i professors i mestres de taller d'Arts Plàstiques i Disseny, i com a annex I-b) per als cossos de catedràtics i professors de Música i Arts Escèniques.
  
L'adjudicació de les places es farà, en tot cas, conformement a les peticions i als mèrits dels concursants.
  
Per a l'avaluació dels mèrits al·legats pels concursants pel que fa als apartats 2.1 d'ambdós barems de mèrits i l'1.3 de l'annex I-b), esta Direcció General de Personal Docent nomenarà les comissions dictaminadores oportunes en els cossos participants en el procediment.
  
Els membres de les comissions estaran subjectes a les causes d'abstenció i recusació establides en els articles 28 i 29 de la Llei de Règim Jurídic de les Administracions Públiques i del Procediment Administratiu Comú. Les unitats de personal de les direccions territorials de Cultura, Educació i Esport de la Conselleria de Cultura, Educació i Esport duran a terme l'assignació de la puntuació que correspon als concursants per la resta d'apartats del barem de mèrits.
  
Catorze
  
Una vegada que les unitats de personal de les direccions territorials de Cultura, Educació i Esport hagen baremat les instàncies presentades i hagen incorporat les puntuacions de les comissions dictaminadores, es publicarà les relacions següents:
  
a) Relació dels participants que exercixen dret preferent, amb expressió de la baremació que els correspon segons els apartats del barem.
  
b) Relació dels participants en el concurs, amb expressió de la puntuació que els correspon per cadascun dels apartats i subapartats del barem.
  
c) Relació de participants exclosos.
  
Contra estes relacions hi haurà un termini de set dies hàbils per a reclamacions. Acabant l'esmentat termini, les direccions territorials exposaran al tauler d'anuncis les relacions amb les rectificacions que pertoquen. Contra esta exposició no cabrà cap reclamació i s'haurà d'esperar que la Direcció General de Personal Docent faça pública la resolució provisional de les convocatòries i establisca el corresponent termini de reclamacions.
  
Sense perjuí del que es disposa respecte als drets preferents que recull la base sisena d'esta convocatòria, en el cas que es produïren empats en el total de les puntuacions, estos es resoldrien atenent successivament a la major puntuació en cadascun dels apartats del barem, conformement a l'orde en què hi apareixen. Si persistira l'empat, s'atendria a la puntuació obtinguda en els distints subapartats per l'orde igualment en què apareixen en el barem. En ambdós casos, la puntuació que es prenga en consideració en cada apartat no podrà excedir de la puntuació màxima establida per a cadascun d'ells en el barem, ni en el supòsit dels subapartats, la que corresponga com a màxim a l'apartat en què es troben inclosos. Si en aplicar estos criteris algun o alguns dels subapartats abasta la màxima participació atorgada a l'apartat al qual pertany, no es prendran en consideració les puntuacions de la resta de subapartats. Si resulta necessari, s'utilitzarà successivament com a últim criteri de desempat l'any en què es va convocar el procediment selectiu a través del qual es va ingressar en el cos i la puntuació amb què va resultar seleccionat.
  
Quinze
  
Els concursants podran presentar reclamacions a les resolucions provisionals, a través de l'òrgan en què van presentar la instància de participació, en el termini de set dies hàbils a partir de la seua exposició davant la Direcció General de Personal Docent.
  
Així mateix, podran presentar renúncia total a la seua participació en el concurs en el mateix termini en les condicions establides en la base 11 d'esta convocatòria.
  
Setze
  
1. Considerades les reclamacions i les renúncies a què es referix la base anterior, es dictarà la resolució per la qual s'aproven les adjudicacions definitives d'estos concursos de trasllats. L'esmentada resolució es publicarà en el Diari Oficial de la Generalitat Valenciana. Les places obtingudes en l'esmentada resolució definitiva seran irrenunciables.
  
Solament podrà obtindre's una única destinació en cada cos, encara que es concórrega a diferents tipus de places.
  
2. Els funcionaris que mitjançant les convocatòries realitzades a l'empara d'esta resolució obtinguen destinació definitiva percebran les seues retribucions d'acord amb les normes retributives corresponents a l'àmbit en què obtinguen destinació.
  
Dèsset
  
Els professors excedents que reingressen al servici actiu com a conseqüència del concurs presentaran davant la direcció territorial de Cultura, Educació i Esport de la qual depenga el centre obtingut declaració jurada o promesa de no estar separats mitjançant expedient disciplinari de cap cos o escala de l'administració de l'Estat, de les comunitats autònomes o de la local, ni d'estar inhabilitat per a l'exercici de les funcions públiques.
  
Díhuit
  
La data d'efectes de la resolució de la convocatòria serà la de l'1 de setembre de 2005.
  
No obstant això, els professors que hagen obtingut destinació en este concurs hauran de romandre en els seus centres d'origen, quan així s'establisca per la direcció territorial de Cultura, Educació i Esport de la Conselleria o administració educativa de la qual depenguen, fins que concloguen les activitats imprescindibles previstes per a l'acabament del curs.
  
Dènou
  
Contra la present resolució, que posa fi a la via administrativa, d'acord amb el que preceptua l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb la disposició final segona de la Llei 5/1983, de 30 de desembre, del Govern Valencià, i la disposició addicional 15 de la Llei 6/1997, de 14 d'abril, podrà interposar-se amb caràcter potestatiu recurs de reposició davant la Direcció General de Personal Docent en el termini d'un mes comptat des de l'endemà de la seua publicació o interposar directament recurs contenciós administratiu davant el Jutjat Contenciós Administratiu de València en el termini de dos mesos comptats a partir de l'endemà de la publicació.
  
València, 18 d'octubre de 2004.- El director general de Personal Docent: José Antonio Rovira Jover.
  
ANNEX I - a)
  
Barem de prioritats en l'adjudicació de destinació en els cossos de professors d'Ensenyament Secundari, professors tècnics de Formació Professional, professors d'escoles oficials d'Idiomes i professors i mestres de taller d'Arts Plàstiques i Disseny.
  
I. Mèrits expressament indicats en l'apartat I de l'annex II del Reial Decret 2.112/1998, de 2 d'octubre
  
1.1. Condició de catedràtic.
  
1.1.1. Per tindre adquirida la condició de catedràtic: 6 punts.
  
Documentació justificativa: títol administratiu o credencial o, si escau, el butlletí o diari oficial on aparega el seu nomenament.
  
1.1.2. Per cada any d'antiguitat en la condició de catedràtic: 0,50 punts.
  
A este efecte, l'antiguitat en la condició de catedràtic amb anterioritat a l'entrada en vigor de la LOGSE serà la que corresponga amb els servicis efectivament prestats en els cossos de catedràtics i en el de professors de terme d'escoles d'Arts Aplicades i Oficis Artístics.
  
Les fraccions d'any es computaran a raó de 0,04 punts per mes complet.
  
Documentació justificativa: títol administratiu o credencial amb diligències de les distintes possessions i cessaments que haja tingut des del seu nomenament com a funcionari de carrera o, si escau, els corresponents documents d'inscripció en els registres de Personal.
  
1.2. Antiguitat (vegeu nota primera).
  
1.2.1. Per cada any de servicis efectius prestats en la situació de servici actiu com a funcionari de carrera en el cos al qual corresponga la vacant: 2 punts.
  
Les fraccions d'any es computaran a raó de 0,16 punts per mes complet.
  
Documentació justificativa: títol administratiu o credencial amb diligències de les distintes possessions i cessaments que haja tingut des del seu nomenament com a funcionari de carrera o, si escau, els corresponents documents d'inscripció en els registres de Personal.
  
1.2.2. Per cada any de servicis efectius com a funcionari de carrera en altres cossos o escales docents als quals es referix la LOGSE del mateix grup o superior: 1,50 punts.
  
Les fraccions d'any es computaran a raó de 0,12 punts per mes complet.
  
Documentació justificativa: títol administratiu o credencial amb diligències de les distintes possessions i cessaments que haja tingut des del seu nomenament com a funcionari de carrera o, si escau, els corresponents documents d'inscripció en els registres de Personal.
  
1.2.3. Per cada any de servicis efectius com a funcionari de carrera en altres cossos o escales docents als quals es referix la LOGSE de grup inferior: 0,75 punts.
  
Les fraccions d'any es computaran a raó de 0,06 punts per mes complet.
  
Documentació justificativa: títol administratiu o credencial amb diligències de les distintes possessions i cessaments que haja tingut des del seu nomenament com a funcionari de carrera o, si escau, els corresponents documents d'inscripció en els registres de Personal.
  
1.2.4. Per cada any consecutiu com a funcionari amb destinació definitiva en la mateixa plaça del centre des del qual es concursa o en lloc al qual s'estiga adscrit a l'estranger, en la funció inspectora l'empara de la disposició addicional 15 de la Llei de Mesures per a la Reforma de la Funció Pública, o en altres llocs, servicis d'investigació o suport a la docència, dependents de l'administració educativa sempre que estes situacions d'adscripció impliquen pèrdua de la seua destinació docent. En els supòsits d'adscripció el temps que transcórrega des de l'acabament fins a la participació en este concurs serà valorat per l'apartat 1.2.5 (vegeu nota segona).
  
Valoració:
  
- Pel primer i segon any: 2 punts per any
  
- Pel tercer any: 3 punts
  
- Pel quart i cinqué any: 4 punts per any
  
- Pel sisé any: 5 punts
  
- Pel seté i huité any: 4 punts per any
  
- Pel nové any: 3 punts
  
- Pel desé i següents anys: 2 punts per any
  
Són únicament computables per este apartat els servicis prestats com a funcionaris de carrera en el cos pel qual es concursa.
  
Documentació justificativa: títol administratiu amb diligència de possessió en centre des del qual es concursa.
  
Per als funcionaris obligats a concursar per haver perdut la seua destinació definitiva en compliment de sentència o resolució de recurs per provindre de la situació d'excedència forçosa o si escau, per supressió expressa amb caràcter definitiu de la seua plaça, en els termes en què s'establisca en cada convocatòria, o per haver sigut desplaçats dels seus centres en el termes que igualment establisca cada convocatòria, es considerarà com a plaça des de la qual participen, per tal de determinar el servicis a què es referix este apartat, l'última servida amb caràcter definitiu a la qual s'acumularan, si escau, els prestats provisionalment, amb posterioritat, en qualsevol plaça. Tindran dret, a més, que se'ls acumule en la plaça de procedència els servicis prestats amb caràcter definitiu en la plaça immediatament anterior. Per al cas de professors afectats per supressions consecutives de places, esta acumulació comprendrà els servicis prestats amb caràcter definitiu en les places que, successivament, els van ser suprimides.
  
En el cas que els professors afectats no hagueren ocupat una altra destinació definitiva, tindran dret que se'ls acumule, als efectes assenyalats, la puntuació següent: 1 punt per cada any de destinació provisional.
  
Igualment, els mencionats criteris s'aplicaran als funcionaris que participen des de la destinació adjudicada, en compliment de sanció disciplinària de trasllat amb canvi de residència.
  
Els funcionaris que es troben prestant servicis en la primera destinació definitiva obtinguda després d'haver-los suprimits la plaça de la qual eren titulars, tindran dret que se'ls considere com a prestats en el centre des del qual concursen els servicis que acrediten en el centre on els va suprimir la plaça i, si escau, els prestats amb caràcter provisional amb posterioritat a l'esmentada supressió. Este mateix criteri s'aplicarà als qui es troben prestant servicis en la primera destinació definitiva obtinguda després d'haver perdut la seua destinació per compliment de sentència o resolució de recurs, o per provenir de la situació d'excedència forçosa.
  
1.2.5. Els funcionaris de carrera en expectativa de destinació i els qui participant-hi per primera vegada amb caràcter voluntari opten en la sol·licitud per la puntuació corresponent a este subapartat en substitució de la corresponent al subapartat 1.2.4, en la forma que s'especifica en la nota tercera d'este barem (vegeu nota tercera): per cada any de servici: 1 punt.
  
Documentació justificativa: títol administratiu amb diligències de les distintes possessions i cessaments que hagen tingut des del seu nomenament com a funcionari de carrera o, si escau, els corresponents documents d'inscripció en els registres de Personal.
  
1.2.6. Quan la plaça amb caràcter definitiu des de la qual es participa tinga la qualificació expressa, per part de l'administració de què depenga, com d'especial dificultat, s'afegirà a la puntuació del subapartat 1.2.4 la puntuació següent, a comptar des del moment de la declaració:
  
- Pel primer i segon any: 1,00 punts per any
  
- Pel tercer any: 1,50 punts
  
- Pel quart any i cinqué any: 2,00 punts per any
  
- Pel sisé any: 2,00 punts
  
- Pel seté i huité any: 2,00 punts per any
  
- Pel nové any: 1,50 punts
  
- Pel desé i següents anys: 1,00 punts per any
  
Documentació justificativa: certificat expedit per l'administració educativa competent on s'acredite que la plaça des de la qual es participa està qualificada d'especial dificultat.
  
1.3. Mèrits acadèmics (màxim 10 punts).
  
Únicament es tindran en compte a l'efecte de valoració els títols amb validesa oficial a l'Estat espanyol.
  
1.3.1. Doctorat i premis extraordinaris.
  
- Per haver obtingut el títol de doctor en la titulació al·legada per a l'ingrés en el cos des del qual es concursa: 5 punts.
  
Documentació justificativa: títol o certificat del pagament dels drets d'expedició d'acord amb el que preveu l'Orde Ministerial de 8 de juliol de 1988 (BOE de 13 de juliol).
  
- Per premi extraordinari en el doctorat de la titulació al·legada per a l'ingrés en el cos des del qual es concursa: 1 punt.
  
Documentació justificativa: document justificatiu del premi.
  
- Per premi extraordinari en la titulació al·legada per a l'ingrés en el cos des del qual es concursa: 0,50 punts.
  
Documentació justificativa: document justificatiu del premi.
  
- Pel títol de doctor en altres llicenciatures: 3 punts.
  
Documentació justificativa: document justificatiu del títol.
  
- Pel premi extraordinari en un altre doctorat: 0,50 punts.
  
Documentació justificativa: document justificatiu del premi.
  
- Per premi extraordinari en altres llicenciatures. 0,25 punts.
  
Documentació justificativa: document justificatiu del premi.
  
1.3.2. Altres titulacions universitàries.
  
La possessió de titulacions que figuren en el catàleg oficial de títols universitaris es valoraran de la manera següent:
  
Titulacions de primer cicle: per la segona i restants diplomatures, enginyeries tècniques, arquitectures tècniques o títols declarats a tots els efectes legalment equivalents i pels estudis corresponents al primer cicle d'una llicenciatura, arquitectura o enginyeria: 3 punts.
  
En cap cas seran valorables el primer títol o estudis d'esta naturalesa que posseïsquen els candidats.
  
Documentació justificativa: títols que es posseïsquen o, si escau, els certificats del pagament dels drets d'expedició d'acord amb el que preveu l'Orde Ministerial de 8 de juliol de 1988 (BOE de 13 de juliol). En el cas d'estudis corresponents als primers cicles, certificats acadèmics on se n'acredite la superació.
  
Titulacions de segon cicle: pels estudis corresponents al segon cicle de llicenciatures, enginyeries, arquitectures o títols declarats a tots els efectes legalment equivalents: 3 punts.
  
En el cas de funcionaris pertanyents a cossos docents del grup A no serà valorat en cap cas el primer títol o estudis d'esta naturalesa que posseïsquen els candidats.
  
Documentació justificativa: títols que es posseïsquen o, si escau, els certificats del pagament dels drets d'expedició, d'acord amb el que preveu l'Orde Ministerial de 8 de juliol de 1988 (BOE de 13 de juliol). En el cas d'estudis corresponents als primers cicles, certificats acadèmics on se n'acredite la superació.
  
1.3.3. Titulacions d'ensenyaments de règim especial.
  
Les titulacions dels ensenyaments de règim especial atorgades per les escoles oficials d'Idiomes i conservatoris de Música o Dansa es valoraran de la manera següent:
  
Música i Dansa:
  
- Grau mitjà, 1 punt
  
Ensenyaments oficials d'idiomes:
  
- Cicle elemental, 1 punt
  
- Cicle superior, 1 punt
  
La possessió del Certificat d'Aptitud de l'Escola Oficial d'Idiomes engloba els dos cicles.
  
Documentació justificativa: títols que es posseïsquen o, si escau, certificat acreditatiu d'haver desenvolupat els estudis conduents a la seua obtenció.
  
1.4. Formació i perfeccionament (màxim 5 punts).
  
1.4.1. Per cursos superats que tinguen per objecte el perfeccionament sobre els aspectes científics i didàctics de l'especialitat corresponents a les places a què opten els participants o relacionats amb l'organització escolar o les noves tecnologies aplicades a l'educació, organitzats pel Ministeri d'Educació i Ciència, per les administracions educatives de les comunitats autònomes, per institucions sense ànim de lucre que hagen estat homologats o reconeguts per les administracions mencionades, i també els organitzats per les universitats: fins a 4 punts.
  
Es puntuaran 0,10 punts per cada 10 hores de cursos superats acreditats. A este efecte, se sumaran les hores de tots els cursos i no es puntuarà la resta del nombre d'hores inferiors a 10. Quan el cursos estiguen expressat en crèdits, s'entendrà que cada crèdit equival a 10 hores.
  
Documentació justificativa: certificats d'estos cursos en què conste de manera expressa el nombre d'hores de durada del curs. En el cas dels organitzats per les institucions sense ànim de lucre, haurà d'acreditar-se de manera fefaent el reconeixement o homologació.
  
1.4.2. Per altres activitats de formació i perfeccionament en matèria educativa, inclosa la impartició de cursos: fins a 1 punt.
  
Documentació justificativa: certificats d'estes activitats.
  
1.4.3. Per cada especialitat de la qual siguen titulars corresponent al cos pel qual es concursa diferent de la d'ingrés en este, adquirida a través del procediment d'adquisició de noves especialitats previst en els reials decrets 850/1993, de 4 de juny, i 334/2004, de 27 de febrer: 1 punt.
  
Documentació justificativa: credencial d'adquisició de la nova especialitat.
  
II. Altres mèrits (màxim 18 punts)
  
2.1. Publicacions (fins a 5 punts).
  
2.1.1. Per publicacions de caràcter didàctic sobre disciplines objecte del concurs o directament relacionades amb aspectes generals o transversals del currículum o amb l'organització escolar: fins a 2,50 punts.
  
Les publicacions que estiguen obligades a consignar el ISBN, en virtut del que disposa el Decret 2.984/1972, de 2 de novembre, i no el tinguen, no seran valorades.
  
Documentació justificativa: els exemplars corresponents.
  
2.1.2. Per publicacions de caràcter científic i projectes i innovacions tècniques sobre les disciplines objecte del concurs: fins a 2,50 punts.
  
Les publicacions que estiguen obligades a consignar el ISBN, en virtut del que disposa el Decret 2.984/1972, de 2 de novembre, i no el tinguen, no seran valorades.
  
Documentació justificativa: els exemplars corresponents.
  
Els mèrits aportats d'acord amb estos dos apartats sols podran puntuar-se per un d'ells.
  
2.1.3. Mèrits artístics (fins a 2,50 punts).
  
Per premis en exposicions o en concursos d'àmbit autonòmic, nacional o internacional.
  
Per composicions estrenades com a autors, publicacions, concerts com a solistes o enregistraments amb depòsit legal, per premis en certàmens o en concursos d'àmbit autonòmic, nacional o internacional.
  
Documentació justificativa: els programes, crítiques, els exemplars corresponents i, si escau, l'acreditació d'haver obtingut els premis corresponents.
  
2.2. Valoració per treballs desenvolupats (vegeu nota quarta): fins a 10 punts.
  
2.2.1. Per cada any com a director en centres públics als quals corresponguen les vacants oferides: 3 punts.
  
Per cada any com a director en centres de professors i recursos o institucions anàlogues establides per les comunitats autònomes en l'exercici de les seues competències en matèria educativa com a funcionaris de carrera del cos pel qual hi participen: 3 punts.
  
Les fraccions d'any es computaran a raó de 0,25 punts per mes complet.
  
Documentació justificativa: nomenament amb diligència de possessió i cessament o, si escau, certificat en què conste que este curs continua en el càrrec.
  
2.2.2. Per cada any com a vicedirector, sotsdirector, secretari o cap d'Estudis i assimilats de centres públics als quals corresponen les vacants oferides: 2 punts.
  
Les fraccions d'any es computaran a raó de 0,16 punts per mes complet.
  
Documentació justificativa: nomenament amb diligència de possessió i cessament o, si escau, certificat en què conste que este curs continua en el càrrec.
  
2.2.3. Per cada any en altres càrrecs directius de centres públics als quals corresponen les vacants oferides: 1 punt.
  
Les fraccions d'any es computaran a raó de 0,08 punts per mes complet.
  
Documentació justificativa: document justificatiu del nomenament amb l'expressió de la durada real del càrrec o, si escau, certificat en què conste que este curs continua en el càrrec.
  
2.2.4. Per cada any com a cap de seminari, departament o divisió de centres públics d'Ensenyament Secundari, de Batxillerat, d'Adults, Formació Professional, Artístiques i d'Idiomes, assessor de Formació Permanent, o director d'un equip d'Orientació Educativa i Psicopedagògica: 0,50 punts.
  
Les fraccions d'any es computaran a raó de 0,04 punts per mes complet.
  
Documentació justificativa: document justificatiu del nomenament amb l'expressió de la durada real del càrrec o, si escau, certificat en què conste que este curs continua en el càrrec.
  
2.2.5. Per cada any de servicis ocupant llocs en l'administració educativa de nivell de complement de destinació igual o superior a l'assignat al cos pel qual es participa: 1,50 punts.
  
Les fraccions d'any es computaran a raó de 0,12 punts per mes complet.
  
Documentació justificativa: document justificatiu del nomenament amb diligència de possessió i cessament o, si escau, certificat que acredite que continua en el lloc.
  
2.3. Coneixements de valencià.
  
Certificat de Capacitació: 3 punts.
  
Documentació justificativa: document justificatiu. No obstant això, s'incorporarà d'ofici quan la possessió del certificat conste en els registres de la Secretaria Autonòmica de Cultura i Política Lingüística.
  
Notes
  
Primera. Valoració de l'antiguitat
  
1. Als efectes dels apartats 1.2.1, 1.2.4 i 1.2.5 es valoraran com a anys tots els servicis que es corresponguen amb servicis efectius prestats des de la data d'inici del curs acadèmic fins a la seua data d'acabament.
  
2. Els servicis al·ludits en els apartats 1.2.2 i 1.2.3 no seran tinguts en compte en els anys en què foren simultanis entre si o amb els servicis dels apartats 1.2.1, 1.2.4 o 1.2.5.
  
3. Als efectes dels apartats 1.2.1 i 1.2.4 seran computats els servicis que s'hagueren prestat en situació de servicis especials, expressament declarats com a tals en els apartats prevists en l'article 29.2 de la Llei 30/1984, de 2 d'agost, i també les situacions d'idèntica naturalesa establida per disposicions anteriors a l'esmentada llei. Igualment serà computat, a estos efectes, el primer any d'excedència per cura de familiar declarada d'acord amb la Llei 39/1999, de 5 de novembre.
  
Segona. Centre des del qual se sol·licita participar en el concurs
  
Als efectes de l'apartat 1.2.4 del barem, es considera com a centre des del qual se sol·licita participar en el concurs, aquell a la plantilla del qual pertanga l'aspirant amb destinació definitiva, o en el qual estiga adscrit, sempre que esta situació implique pèrdua de la seua destinació docent, i seran únicament computables per este apartat els servicis prestats com a funcionaris de carrera en el cos al qual corresponga la vacant. Queden exceptuats del que disposa el paràgraf anterior els funcionaris obligats a concursar per haver perdut la seua destinació definitiva en compliment de sentència o resolució de recurs per provindre d'excedència forçosa o per supressió del seu lloc de treball en els termes establits en la convocatòria. A estos funcionaris se'ls aplicarà el que disposa a este efecte l'apartat 1.2.4 del barem.
  
Tercera. Funcionaris de carrera que participen per primera vegada amb caràcter voluntari
  
Els funcionaris de carrera que participen per primera vegada amb caràcter voluntari poden optar, i així ho indicaran en la instància de participació, per la puntuació corresponent a l'apartat 1.2.4 o per l'apartat 1.2.5 d'este barem.
  
En cas d'exercir l'opció per l'apartat 1.2.5, se'ls puntuarà per este apartat, a més dels anys de servicis prestats com a funcionaris de carrera en expectativa de destinació, els anys que hagueren prestat en el centre des del qual participen amb una destinació definitiva.
  
En el cas que no manifesten cap opció en la instància de participació, s'entendrà que opten per la puntuació corresponent a l'apartat 1.2.4 d'este barem.
  
Quarta. Valoració del treball desenvolupat
  
1. Pels apartats 2.2.1, 2.2.2, 2.2.3, 2.2.4 i 2.2.5 solament es valorarà l'exercici com a funcionaris de carrera.
  
2. La valoració del treball desenvolupat quan es trobe referida a centres d'adults solament es valorarà quan en els esmentats centres s'hagen impartit els mateixos ensenyaments que s'impartixen en els centres a què fa referència este apartat.
  
3. Al efectes prevists en els apartats 2.2.1, 2.2.2 i 2.2.3 del barem de mèrits, es consideraran centres públics assimilats als centres públics d'Ensenyament Secundari els següents:
  
- Instituts de batxillerat.
  
- Instituts de Formació Professional.
  
- Centres d'Adults, sempre que impartisquen els mateixos ensenyaments que els centres als quals es referixen estos apartats.
  
- Centres d'ensenyaments integrats.
  
4. A l'efecte previst en l'apartat 2.2.2 del barem de mèrits, es consideraran com a càrrecs directius assimilats, almenys, els següents:
  
- Els càrrecs al·ludits en este apartat exercits en seccions de Formació Professional.
  
- Cap d'estudis adjunt.
  
- Cap de residència.
  
- Delegats del cap d'estudis d'institut de batxillerat o similars en comunitats autònomes.
  
- Director-cap d'estudis de secció delegada.
  
- Director de secció filial.
  
- Director de centre oficial de patronat d'Ensenyament Mitjà.
  
- Administrador en centres de Formació Professional.
  
- Professor delegat en el cas de la Secció de Formació Professional.
  
5. Per l'apartat 2.2.3 del barem de mèrits es puntuaran, almenys, els càrrecs directius següents:
  
- Vicesecretari.
  
- Delegat-cap d'estudis nocturns en secció delegada.
  
- Delegat del secretariat d'extensions d'instituts de Batxillerat o similars en comunitats autònomes.
  
- Director, cap d'estudis o secretari de centres homologats de conveni amb corporacions locals.
  
- Director de col·legi lliure adoptat amb número de registre de personal.
  
- Secretari de centre oficial de patronat d'Ensenyament Mitjà.
  
6. Quan es produïsca exercici simultani de càrrecs, no s'hi podrà acumular la puntuació.
  
ANNEX I - b)
  
Barem de prioritats en l'adjudicació de destinació en els cossos de catedràtics i professors de Música i Arts Escèniques.
  
I. Mèrits expressament indicats en la disposició addicional 9.4 de la LOGSE
  
1.1. Antiguitat (vegeu nota primera)
  
1.1.1. Per cada any de servicis efectius prestats en la situació de servici actiu com a funcionari de carrera en el cos al qual corresponga la vacant: 2 punts.
  
Les fraccions d'any es computaran a raó de 0,16 punts per mes complet.
  
Documentació justificativa: títol administratiu o credencial amb diligències de les distintes possessions i cessaments que hagen tingut des del seu nomenament com a funcionaris de carrera o, si escau, els corresponents documents d'inscripció en els registres de Personal.
  
1.1.2. Per cada any de servicis efectius com a funcionari de carrera en altres cossos o escales docents, als quals fa referència la LOGSE, del mateix grup o superior: 1,50 punts.
  
Les fraccions d'any es computaran a raó de 0,12 punts per mes complet.
  
Documentació justificativa: títol administratiu o credencial amb diligències de les distintes possessions i cessaments que hagen tingut des del seu nomenament com a funcionaris de carrera o, si escau, els corresponents documents d'inscripció en els registres de Personal.
  
1.1.3. Per cada any de servicis efectius com funcionari de carrera en altres cossos o escales docents als quals es referix la LOGSE de grup inferior: 0,75 punts.
  
Les fraccions d'any es computaran a raó de 0,06 punts per mes complet.
  
Documentació justificativa: títol administratiu o credencial amb diligències de les distintes possessions i cessaments que hagen tingut des del seu nomenament com a funcionaris de carrera o, si escau, els corresponents documents d'inscripció en els registres de Personal.
  
1.1.4. Per cada any consecutiu com a funcionari amb destinació definitiva en la mateixa plaça del centre des del qual es concursa o en lloc al qual s'estiga adscrit temporalment a l'estranger, en la funció inspectora a l'empara de la disposició addicional 15 de la Llei de Mesures per a la Reforma de la Funció Pública, o en altres llocs, servicis d'investigació o suport a la docència, dependents de l'administració educativa sempre que estes situacions d'adscripció impliquen pèrdua de la seua destinació docent. En els supòsits d'adscripció el temps que transcórrega des de l'acabament fins a la participació en este concurs serà valorat per l'apartat 1.1.5 (vegeu nota segona).
  
Valoració:
  
- Pel primer i segon any: 2 punts per any
  
- Pel tercer any: 3 punts
  
- Pel quart i cinqué any: 4 punts per any
  
- Pel sisé any: 5 punts
  
- Pel seté i huité any: 4 punts per any
  
- Pel nové any: 3 punts
  
- Pel desé i següents anys: 2 punts per any
  
Són únicament computables per este apartat els servicis prestats com a funcionaris de carrera en el cos al qual corresponga la vacant.
  
Documentació justificativa: títol administratiu i, si escau, els corresponents documents d'inscripció en els registres de Personal.
  
Per als funcionaris obligats a concursar per haver perdut la seua destinació definitiva en compliment de sentència o resolució de recurs, per provindre de la situació d'excedència forçosa o, si escau, per supressió expressa amb caràcter definitiu, en els termes en què s'establisca en cada convocatòria de la seua plaça, o per haver sigut desplaçats dels seus centres en el termes que igualment establisca cada convocatòria, es considerarà com a plaça des de la qual hi participen, a fi de determinar el servicis a què es referix este apartat, l'última servida amb caràcter definitiu a la qual s'acumularan, si escau, els prestats provisionalment, amb posterioritat, en qualsevol plaça. Tindran dret, a més a més, que se'ls acumule en la plaça de procedència els servicis prestats amb caràcter definitiu en la plaça immediatament anterior. Per al cas de professors afectats per supressions consecutives de places, esta acumulació comprendrà els servicis prestats amb caràcter definitiu en les places que, successivament, els va ser suprimides.
  
En el cas que els professors afectats no hagueren ocupat una altra destinació definitiva, tindrien dret a l'acumulació, als efectes assenyalats, de la següent puntuació: 1 punt per cada any amb destinació provisional.
  
Igualment, els mencionats criteris s'aplicaran als funcionaris que participen des de la destinació adjudicada, en compliment de sanció disciplinària de trasllat amb canvi de residència.
  
Els funcionaris que es troben prestant servicis en la primera destinació definitiva obtinguda després d'haver sigut declarats suprimits en la plaça de la qual eren titulars, tindran dret que se'ls considere com a prestats en el centre des del qual concursen els servicis que acrediten en el centre on els va ser suprimida la plaça i, si escau, els prestats amb caràcter provisional amb posterioritat a l'esmentada supressió. Este mateix criteri s'aplicarà a aquells que es troben prestant servicis en la primera destinació definitiva obtinguda després d'haver perdut la seua destinació per compliment de sentència o resolució de recurs, o per provenir de la situació d'excedència forçosa.
  
1.1.5. Els funcionaris de carrera en expectativa de destinació i els que participant-hi per primera vegada amb caràcter voluntari opten en la sol·licitud per la puntuació corresponent a este subapartat en substitució de la corresponent al subapartat 1.1.4, en la forma que s'especifica en la nota tercera d'este barem (vegeu nota tercera).
  
Per cada any de servici: 1 punt.
  
Documentació justificativa: títol administratiu amb diligències de les distintes possessions i cessaments que hagen tingut des del seu nomenament com a funcionaris de carrera o, si escau, els corresponents documents d'inscripció en els registres de Personal.
  
1.2. Mèrits acadèmics (màxim 10 punts).
  
1.2.1. Per premis extraordinaris.
  
- Per premi en l'últim curs de grau superior de l'especialitat per la qual es concursa: 5 punts.
  
Documentació justificativa: document justificatiu del premi.
  
- Per menció honorífica en el grau superior de l'especialitat corresponent a l'ingrés en el cos des del qual es concursa: 3 punts.
  
Documentació justificativa: document justificatiu de la menció.
  
- Per premi final de grau mitjà de l'especialitat corresponent al títol al·legat per a l'ingrés en el cos des del qual es concursa: 5 punts.
  
Documentació justificativa: document justificatiu del premi.
  
- Per menció honorífica de fi de grau mitjà de l'especialitat al títol al·legat per a l'ingrés en el cos des del qual es concursa: 3 punts.
  
Documentació justificativa: document justificatiu de la menció.
  
- Per premi o menció honorífica en especialitats diferents a les al·legades per a l'ingrés en el cos des del qual es concursa: 1 punt.
  
Documentació justificativa: document justificatiu d'estos.
  
1.2.2. Per altres titulacions: únicament es tindran en compte a efectes de valoració els títols amb validesa oficial a l'Estat espanyol.
  
Per cada títol de professor, professor superior de conservatori, escola superior de Dansa, Cant o Art Dramàtic diferent de l'al·legat per a l'ingrés en el cos des del qual es concursa:
  
- pel primer títol: 3 punts
  
- pel la resta de títols: 1 punt
  
Documentació justificativa: títols que posseïsca o, si escau, els certificats dels pagaments de drets d'expedició d'acord amb el que preveu l'Orde Ministerial de 8 de juliol de 1988 (BOE de 13 de juliol).
  
1.3. Mèrits artístics.
  
Per composicions estrenades com a autors, publicacions o enregistraments amb depòsit legal, per premis en certàmens o en concursos d'àmbit autonòmic, nacional o internacional: màxim 2,50 punts.
  
Per concerts com a directors, solistes, solistes en l'orquestra o en agrupacions de cambra (duos, trios, quartets, etc.) realitzats en els últims cinc anys: màxim 2,50 punts.
  
Documentació justificativa: els programes, crítiques, els exemplars corresponents i, si escau, l'acreditació d'haver obtingut els premis corresponents.
  
1.4. Formació i perfeccionament (màxim 5 punts).
  
1.4.1. Per cursos superats que tinguen per objecte el perfeccionament sobre els aspectes científics i didàctics de l'especialitat corresponents a les places a què opten els participants o relacionades amb l'organització escolar o amb les noves tecnologies aplicades a l'educació, organitzats pel Ministeri d'Educació i Ciència, per les administracions educatives de les comunitats autònomes, per institucions sense ànim de lucre que hagen estat homologats o reconeguts per les administracions esmentades, i també els organitzats per les universitats: fins a 4 punts.
  
Es puntuaran 0,10 punts per cada 10 hores de cursos superats acreditats. A este efecte, se sumaran les hores de tots els cursos i no es puntuarà la resta del nombre d'hores inferiors a 10. Quan els cursos vingueren expressats, en crèdits s'entendrà que cada crèdit equival a 10 hores.
  
Documentació justificativa: certificats d'estos cursos en què conste de manera expressa el nombre d'hores de durada del curs. En el cas dels organitzats per les institucions sense ànim de lucre, haurà d'acreditar-se de manera fefaent el reconeixement o homologació.
  
1.4.2. Per altres activitats de formació i perfeccionament en matèria educativa, inclosa la impartició de cursos: fins a 1 punt.
  
Documentació justificativa: certificats d'estes activitats.
  
1.4.3. Per cada especialitat de les quals siguen titulars corresponents al cos pel qual es concursa diferent de la d'ingrés en este, adquirida a través del procediment d'adquisició de noves especialitats regulats en els reials Decrets 850/1993, de 4 de juny, i 334/2004, de 27 de febrer: 1 punt.
  
Documentació justificativa: credencial d'adquisició de la nova especialitat.
  
II. Altres mèrits (màxim 18 punts)
  
2.1. Publicacions (fins a 5 punts).
  
2.1.1. Per publicacions de caràcter didàctic sobre disciplines objecte del concurs o directament relacionades amb aspectes generals o transversals del currículum o amb l'organització escolar: fins a 2,50 punts.
  
Les publicacions que estiguen obligades a consignar el ISBN, en virtut del que disposa el Decret 2.984/1972, de 2 de novembre, i no el tinguen, no seran valorades.
  
Documentació justificativa: els exemplars corresponents.
  
2.1.2. Per publicacions de caràcter científic i projectes i innovacions tècniques sobre les disciplines objecte del concurs: fins a 2,50 punts.
  
Les publicacions que estiguen obligades a consignar el ISBN, en virtut del que disposa el Decret 2.984/1972, de 2 de novembre, i no el tinguen, no seran valorades.
  
Documentació justificativa: els exemplars corresponents.
  
Els mèrits aportats d'acord amb estos dos apartats solament podran puntuar-se per un d'ells.
  
2.1.3. Mèrits artístics.
  
Per premis en exposicions o en concursos d'àmbit autonòmic, nacional o internacional: fins a 2,50 punts.
  
Documentació justificativa: els programes, crítiques i, si escau, l'acreditació d'haver obtingut els premis corresponents.
  
Els mèrits aportats d'acord amb este subapartat no seran tinguts en compte quan s'hagen aportat per a la seua valoració per l'apartat 1.3 d'este barem.
  
2.2. Valoració per treballs desenvolupats (vegeu nota quarta): fins a 10 punts.
  
2.2.1. Per cada any com a director en centres públics als quals corresponga la vacant: 3 punts.
  
Les fraccions d'any es computaran a raó de 0,25 punts per mes complet.
  
Documentació justificativa: nomenament amb diligència de possessió i cessament o, si escau, certificat en què conste que este curs continua en el càrrec.
  
2.2.2. Per cada any com a vicedirector, sotsdirector, secretari o cap d'Estudis i assimilats de centres públics als quals corresponga la vacant: 2 punts.
  
Les fraccions d'any es computaran a raó de 0,16 punts per mes complet.
  
Documentació justificativa: nomenament amb diligència de possessió i cessament o, si escau, certificat en què conste que este curs continua en el càrrec.
  
2.2.3. Per cada any en altres càrrecs directius de centres públics als quals corresponga la vacant: 1 punt.
  
Les fraccions d'any es computaran a raó de 0,08 punts per mes complet.
  
Documentació justificativa: document justificatiu del nomenament amb l'expressió de la durada real del càrrec.
  
2.2.4. Per cada any d'exercici de càrrec de coordinació didàctica: 0,50 punts.
  
Les fraccions d'any es computaran a raó de 0,04 punts per mes complet.
  
Documentació justificativa: document justificatiu del nomenament amb l'expressió de la durada real del càrrec.
  
2.2.5. Per cada any d'exercici de llocs en l'administració educativa de nivell de complement de destinació igual o superior a l'assignat al cos pel qual es participa: 1,50 punts.
  
Les fraccions d'any es computaran a raó de 0,12 punts per mes complet.
  
Documentació justificativa: document justificatiu del nomenament amb expressió de la durada real del càrrec.
  
2.3. Coneixements de valencià.
  
Certificat de Capacitació: 3 punts.
  
Documentació justificativa: fotocòpia compulsada del document justificatiu. No obstant això, s'incorporarà d'ofici quan la possessió del certificat conste en els registres de la Secretaria Autonòmica de Cultura i Política Lingüística.
  
NOTES
  
Primera. Valoració de l'antiguitat
  
1. Als efectes dels apartats 1.1.1, 1.1.4 i 1.1.5 es valoraran com a anys tots els servicis que es corresponguen amb servicis prestats des de la data d'inici del curs acadèmic fins a la seua data d'acabament.
  
2. Els servicis al·ludits en els apartats 1.1.2 i 1.1.3 no seran tinguts en compte en els anys en què foren simultanis entre si o amb els servicis dels apartats 1.1.1, 1.1.4 o 1.1.5.
  
3. Als efectes dels apartats 1.1.1 i 1.1.4 seran computats els servicis que s'hagueren prestat en situació de servicis especials, expressament declarats com a tals en els apartats prevists en l'article 29.2 de la Llei 30/1984, de 2 d'agost, i també les situacions d'idèntica naturalesa establida per disposicions anteriors a l'esmentada llei. Igualment serà computat, a estos efectes, el primer any d'excedència per cura de familiar declarada d'acord amb la Llei 39/1999, de 5 de novembre.
  
Segona. Centre des del qual se sol·licita participar en el concurs
  
A efectes de l'apartat 1.1.4 del barem, es considera com a centre des del qual se sol·licita participar en el concurs, aquell a la plantilla del qual pertanga l'aspirant amb destinació definitiva, o en el qual estiga adscrit, sempre que esta situació implique pèrdua de la seua destinació docent, i seran únicament computables per este apartat els servicis prestats com a funcionaris de carrera en el cos al qual corresponga la vacant. Queden exceptuats del que disposa el paràgraf anterior els funcionaris obligats a concursar per haver perdut la seua destinació definitiva en compliment de sentència o resolució de recurs, per provindre d'excedència forçosa o per supressió del seu lloc de treball en els termes establits en la convocatòria. A estos funcionaris se'ls aplicarà el que disposa a l'efecte l'apartat 1.1.4 del barem.
  
Tercera. Funcionaris de carrera que participen per primera vegada amb caràcter voluntari
  
Els funcionaris de carrera que participen per primera vegada amb caràcter voluntari poden optar, indicant-ho en la instància de participació, per la puntuació corresponent a l'apartat 1.1.4 o 1.1.5 d'este barem.
  
En cas d'exercir l'opció per l'apartat 1.1.5, se'ls puntuarà per este apartat, a més dels anys de servicis prestats com a funcionaris de carrera en expectativa de destinació, els anys que hagueren prestat en el centre des del qual participen amb una destinació definitiva.
  
En el cas que no manifesten cap opció en la instància de participació, s'entendrà que opten per la puntuació corresponent a l'apartat 1.1.4 d'este barem.
  
Quarta. Valoració del treball desenvolupat
  
1. Pels apartats 2.2.1, 2.2.2, 2.2.3, 2.2.4 i 2.2.5 solament es valorarà l'exercici com a funcionaris de carrera.
  
2. Al efectes prevists en els apartats 2.2.1, 2.2.2 i 2.2.3 del barem de mèrits, es consideraran centres públics als quals corresponen les vacants:
  
- Conservatoris superiors de Música
  
- Conservatoris professionals de Música o Dansa
  
- Conservatoris elementals de Música
  
- Escoles superiors d'Art Dramàtic
  
- Escola Superior de Cant
  
3. Als efectes prevists en l'apartat 2.2.2 del barem de mèrits, es considerarà com a càrrec directiu assimilat, si escau, el de cap d'estudis adjunt.
  
4. Per l'apartat 2.2.3 del barem de mèrits es puntuarà, si escau, el càrrec de vicesecretari.
  
5. Per l'apartat 2.2.4 del barem de mèrits es puntuaran els càrrecs directiu següents:
  
- Cap de seminari
  
- Cap de departament didàctic
  
6. Quan es produïsca exercici simultani de càrrecs, no s'hi podrà acumular la puntuació.